গণমাধ্যমে প্রোপাগান্ডার ধরন মিসর আর বাংলাদেশের মধ্যে কোনো পার্থক্য নেই। ইসলামপন্থী মাত্রই সন্ত্রাসী হিসেবে হাজির করা এখন তাদের প্রধান কাজ। ব্রিটেনের গার্ডিয়ান পত্রিকা পর্যন্ত বলছে, মুসলিম ব্রাদারহুডকে প্রোপাগান্ডা মোকাবেলা করতে হচ্ছে। এমন ঘৃণ্য প্রচারণাও চালানো হয়েছে নাহাদা স্কোয়ার ও আল উদাইয়া মসজিদের অবস্থান ধর্মঘটরত মুরসি সমর্থকদের যৌন জিহাদের ডাক দেয়া হয়েছে। সেখানে নারী-পুরুষ অবাধ মেলামেশা করার অনুমতি দেয়া হয়েছে। আবার আল ফাতাহ মসজিদে পুলিশের অভিযানের সময় এসব গণমাধ্যম বলছে, মসজিদের ভেতর থেকে গুলি চালানো হয়েছে। বাংলাদেশে আমরা ৫ মে হেফাজতে ইসলামের সমাবেশ নিরাপত্তাবাহিনীর অভিযানের পর একজন লোকও মারা যায়নি ক্ষমতাসীনদের এমন দাবি শুনেছি। শুধু তা-ই নয়, রাজধানীতে হেফাজতে ইসলাম সন্ত্রাস করেছে এই প্রচারণায় পুরো মাত্রায় ইন্ধন জুগিয়েছে সেকুলার গণমাধ্যম। আল ফাতাহ মসজিদে সেনাশাসনবিরোধীদের ওপর নিরাপত্তাবাহিনী ও মোবারকপন্থী সন্ত্রাসীদের হামলার দৃশ্যের সাথে হেফাজতের সমাবেশ থেকে ফেরত যাওয়া মানুষের ওপর পথে পথে হামলা ও অপদস্থ করার যথেষ্ট মিল আমরা দেখছি। আল ফাতাহ মসজিদ থেকে ধরে নিয়ে যাওয়া ৩৭ জনকে পুলিশ হেফাজতে নির্যাতন করে হত্যা করা হয়। এ হত্যাকাণ্ডের পর সরকারিভাবে প্রচারণা চালানো হয় জেল থেকে স্থানান্তরের সময় পালিয়ে যাওয়ার চেষ্টা করলে তাদের হত্যা করা হয়। অথচ নিহতদের প্রত্যেকের শরীরে নির্যাতনের চিহ্ন ছিল।